**РЕПУБЛИКА СРПСКА**

**РЕПУБЛИЧКИ ЗАВОД ЗА**

**СТАНДАРДИЗАЦИЈУ И МЕТРОЛОГИЈУ**

Радна верзија

06.06. 2025.

**ПРАВИЛНИК**

**О УСЛОВИМА ЗА ОСНИВАЊЕ ЛАБОРАТОРИЈЕ ЗА ПРИПРЕМУ ЗА ВЕРИФИКАЦИЈУ АУТОМАТСКИХ МЈЕРИЛА НИВОА ТЕЧНОСТИ У НЕПОКРЕТНИМ РЕЗЕРВОАРИМА**

**Бања Лука, јун 2025. године**

На основу члана 32. став 3. Закона о метрологији у Републици Српској („Службени гласник Републике Српске“, број 132/22) и члана 82. став 3. Закона о републичкој управи („Службени гласник Републике Српске“, бр. 115/18, 111/21, 15/22, 56/22, 132/22 и 90/23), директор Републичког завода за стандардизацију и метрологију, уз сагласност министра привреде и предузетништва, доноси

**ПРАВИЛНИК**

**О УСЛОВИМА ЗА ОСНИВАЊЕ ЛАБОРАТОРИЈЕ ЗА ПРИПРЕМУ ЗА ВЕРИФИКАЦИЈУ АУТОМАТСКИХ МЈЕРИЛА НИВОА ТЕЧНОСТИ У НЕПОКРЕТНИМ РЕЗЕРВОАРИМА**

Члан 1.

Овим правилником прописују се услови за оснивање лабораторије за припрему за верификацију аутоматских мјерила нивоа течности у непокретним резервоарима које у погледу запослених, просторија и опреме за рад, припрему и преглед мјерила и вођења евиденције испуњава привредни субјект који стиче статус образоване лабораторије у којој преглед и жигосање (верификацију) аутоматских мјерила нивоа течности у непокретним резервоарима обавља Републички завод за стандардизацију и метрологију.

Члан 2.

1. Под аутоматским мјерилом нивоа течности у непокретним резервоарима (у даљем тексту: АМН), у смислу овог правилника, подразумијева се уређај намијењен за мјерење и приказивање нивоа течности која се налази у непокретном резервоару у односу на непокретну референтну тачку и састоји се од елемента за детекцију нивоа течности, мјерног претварача и показног уређаја, а може имати и помоћне или додатне уређаје.
2. АМН непосредно мјери ниво течности, а посредно запремину (количина) течности смјештене у непокретном резервоару, уз коришћење пратеће табеле запремине резервоара.

Члан 3.

Припрема АМН за верификацију обухвата визуелни спољашњи преглед, чишћење, поправку и сервисирање, припрему опреме за испитивање и испитивање прије почетка поступка прегледа и жигосања (верификације) у складу са прописима о метролошким захтјевима и верификацији АМН и прописима из области трговине.

Члан 4.

1. Привредни субјект који има статус образоване лабораторије у којој верификацију АМН обавља Републички завод за стандардизацију и метрологију (у даљем тексту: образована лабораторија), испуњава опште услове дефинисане Законом о метрологији у Републици Српској и прописом за образовање лабораторија у којима преглед и жигосање (верификацију) мјерила обавља Републички завод за стандардизацију и метрологију, прописима из области трговине, те посебне услове дефинисане овим правилником.
2. Припрема, преглед и жигосање АМН врши се у складу са прописом о метролошким и техничким захтјевима за АМН, документом о одобрењу типа и пратећим стандардима и нормативним докуменатима из области мјерила.

Члан 5.

Верификација АМН обавља се у радном простору образоване лабораторије и на терену, односно на мјесту коришћења АМН, уз поштовање свих безбједносних и других услова прописаних посебним прописима за рад у простору гдје се испитује и користи АМН, као и у складу са овим правилником.

Члан 6.

(1) Образована лабораторија на пословима припреме АМН за верификацију има запослена минимално два радника на неодређено вријеме са пуним радним временом, а једног од њих са најмање завршеном високом стручном спремом одговарајуће техничке струке.

(2) Образована лабораторија из става 1. овог члана обавезно има именовано лице које је одговорно за послове припреме АМН, одржавање прописаних услова у лабораторији и вођење пратеће евиденције.

(3) Запослени из става 1. овог члана који обављају послове припреме и прегледа АМН морају бити независни и непристрасни.

(4) Запослени из става 1. овог члана обавезно су стручно и технички оспособљени и познају поступак припреме и верификације (прегледа и жигосања), као и методе испитивања АМН.

(5) Запослени образоване лабораторије обавезни су чувати пословну тајну која се односи на податке прикупљене током обављања послова припреме и верификације АМН у складу са прописима Републике Српске, осим према Републичком заводу за стандардизацију и метрологију.

Члан 7.

1. Радни простор образоване лабораторије обавезно испуњава сљедеће услове:
2. да је чист, сув и довољно простран за смјештај потребне опреме и документације,

2) да је довољно простран за одвојени смјештај, припрему и испитивање АМН,

1. да има распоређену опрему и мјерила тако да је обезбијеђен сигуран рад и кретање радника,
2. да је заштићен од директне сунчеве свјетлости,
3. да има дневно и одговарајуће опште и, по потреби, посебно електрично освјетљење,
4. да има контролни термометар за мјерење температуре ваздуха,
5. да има контролни хигрометар за мјерење релативне влажности ваздуха,
6. да има обиљежен простор за испитивање, за пријем и отпрему АМН и простор за поправку, сервисирање и припрему АМН,
7. да у простору извори потреса и вибрација не утичу на тачност мјерења,
8. да има изворе топлоте који равномјерно загријавају простор и, по потреби, одговарајући клима-уређај.
9. Температура ваздуха у радном простору образоване лабораторије гдје се налази мјерна опрема и врши припрема и преглед АМН је између 15 °C и 25 °C, а релативна влажност највише 75%.
10. Извори загријавања радног простора удаљени су најмање 1,5 m од мјеста на којем је смјештена опрема, односно од мјеста гдје се врши припрема и преглед АМН.

Члан 8.

(1) За преглед АМН у образованој лабораторији користи се сљедећа мјерна опрема:

1) радни еталон - компаратор (мјерна летва), опсега мјерења до 3000 mm, вриједности подиока 1 mm или мање, за преглед АМН након уградње, односно постављања на мјесту коришћења,

2) термометар са подјелом не већом од 0,1 °С и опсега мјерења најмање од -10° С до 40° С,

3) термометар са подјелом 0,5 °C за мјерење температуре радне околине,

1. Поред мјерне опреме из става 1. овог члана у образованој лабораторији користи се и следећа помоћна опрема:
2. пристрој за постављање еталона у радни положај,
3. преносни рачунар са одговарајућим софтвером за контролу података битних за тачност АМН,
4. каблови за повезивање и конектори у складу са упутством произвођача АМН,
5. паста којом се премазује мјерна летва (компаратор) приликом мјерења нивоа течности у резервоару,
6. гарнитура неискрећег алата,
7. остала помоћна опрема и алати.

Члан 9.

1. За испитивање АМН са покретним елементом за директну детекцију нивоа течности у резервоару, поред опреме из члана 8. овог правилника, користи се сљедећа мјерна опрема:

1) радни еталон - линеарни енкодер, опсега мјерења до 3000 mm, вриједности подиока 0,1 mm или мање,

2) радни еталон - гарнитура мјерних шипки (граничне мјере) разних називних дужина, опсега мјерења до 3000 mm,

1. компаратор - мјерни лењир са нонијусом опсега мјерења до 3000 mm, вриједности подиока 0,1 mm или мање (опционо).
2. Проширена мјерна несигурност резултата мјерења опреме из става 1. овог члана не смије да прелази 1/3 највеће дозвољене грешке (НДГ) за провјеравану метролошку карактеристику мјерила, за преглед АМН прије уградње у резервоар.

Члан 10.

1. За испитивање АМН са елементом за индиректну детекцију нивоа течности у резервоару, поред опреме из члана 8. овог правилника, користи се радни еталон - нивоказна цијев са мјерним лењиром, опсега мјерења до 3000 mm, вриједности подиока 1mm или мање.
2. Проширена мјерна несигурност резултата мјерења опреме из става 1. овог члана не смије да прелази 1/3 највеће дозвољене грешке (НДГ) за провјеравану метролошку карактеристику мјерила, за преглед сонди прије уградње у резервоар.

Члан 11.

1. Мјера опрема за испитивање АМН из чл. 8., 9. и 10. овог правилника и претећа помоћна опрема су таквих техничко - технолошких и метролошких карактеристика да омогућавају испитивање, у складу са прописом о метролошким и техничким захтјевима за АМН, документом или сертификатом о одобрењу типа и пратећим стандардима и нормативним докуменатима из области мјерила.
2. Мјерна опрема из става 1. овог члана еталониранира се и верификује у дефинисаним и прописаним периодима ради обезбјеђивања сљедивости до националних или међународних еталона.

Члан 12.

Образована лабораторија обавезно:

1. посједује рјешење о испуњавању услова за уградњу и одржавање АМН издато од министарства надлежног за послове трговине и у складу са прописима о трговини (овлашћена сервисна организација),
2. посједује све важеће законе, прописе стандарде и нормативне документе који су у вези са припремом и верификацијом АМН,
3. посједује и води документацију о еталонима и мјерној опреми (ажурирани попис еталона и мјерне опреме са подацима о еталонирању/верификацији, техничка документација, упутства за употребу и одржавање, упутство за праћење исправности, еталонирања и верификације, пратећи сертификати о еталонирању и верификацији),
4. посједује копије одобрења типа и другу техничку документацију о АМН које припрема за верификацију,
5. води записе који су настали у току сервисирања, припреме, прегледа и верификације АМН (подаци о АМН, мјесто уградње, мјесто и датум прегледа, одговорно лице, опис квара и поправке и сл.)
6. посједује документ о управљању документацијом (упутство о управљању документацијом, књига евиденције и слично).

Члан 13.

Овај правилник ступа на снагу осмог дана од дана објављивања у „Службеном гласнику Републике Српске“.

Број: 18/1.00/020-\_\_\_\_/25 ДИРЕКТОР

Датум:\_\_\_\_\_\_\_\_\_\_\_\_\_\_\_

Наташа Жугић

**ОБРАЗЛОЖЕЊЕ**

**ПРАВИЛНИКА О УСЛОВИМА ЗА ОСНИВАЊЕ ЛАБОРАТОРИЈЕ ЗА ПРИПРЕМУ ЗА ВЕРИФИКАЦИЈУ АУТОМАТСКИХ МЈЕРИЛА НИВОА ТЕЧНОСТИ У НЕПОКРЕТНИМ РЕЗЕРВОАРИМА**

**I ПРАВНИ ОСНОВ**

Правни основ за доношење Правилника о условима за оснивање лабораторије за припрему за верификацију аутоматских мјерила нивоа течности у непокретним резервоарима садржан је у одредби члана 32. став 3. Закона о метрологији у Републици Српској („Службени гласник Републике Српске“, број 132/22) и члана 82. став 3. Закона о републичкој управи („Службени гласник Републике Српске“, број 115/18, 111/21, 15/22, 56/22, 132/22 и 90/23).

**II РАЗЛОЗИ ЗА ДОНОШЕЊЕ ПРАВИЛНИКА**

Чланом 32. став 3. Закона о метрологији у Републици Српској („Службени гласник Републике Српске“, број 132/22) прописано је доношење правилника којим се прописују услови оснивања лабораторија за припрему мјерила за верификацију. Образована лабораторија је привредни субјект који је у прописаном поступку испунио услове за обављање послова припреме мјерила за верификацију и у којима Републички завод за стандардизацију и метрологију обавља наведене послове.

Општи услови за образовање лабораторије прописани су чланом 32. став 2. Закона о метрологији у Републици Српској и Упутством за образовање лабораторија у којима преглед и жигосање (верификацију) мјерила обавља Републички завод за стандардизацију и метрологију („Службени гласник Републике Српске“, бр. [24/01,](https://rzsm.org/images/stories/RZSM/Fajlovi%20za%20linkove-metrologija/Uputstvo%20za%20obrazovanje%20laboratorija%20u%20kojima%20pregled%20i%20zigosanje%20obavlja%20RZ.pdf)[46/07](https://rzsm.org/images/stories/RZSM/46-07-Uput_o_izmj_i_dopun_uput_za_obraz_labor_za_verif_mjer.pdf) и [**46/10**](https://rzsm.org/images/stories/RZSM/46-10-Uput_o_izmj_uput_za_obr_labor_u_kojima_verif_mjer_vrsi_RZ.pdf)). Међутим, посебни услови који се конкретно односе на верификацију аутоматских мјерила нивоа течности у непокретним резервоарима тренутно у Републици Српској нису прописани. Због тога је било потребно припремити пропис којим би се ближе дефинисали посебни услови за оснивање лабораторије за припрему за верификацију аутоматских мјерила нивоа течности у непокретним резервоарима (у даљем тексту: АМН), у погледу запослених, просторија и опреме за рад, припрему и преглед мјерних трансформатора и вођења евиденције (образоване лабораторије).

**III УСКЛАЂЕНОСТ СА ПРОПИСИМА ЕУ**

**IV ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. одређује се предмет овог правилника.

Чланом 2. дефинише се шта се у смислу овог правилника подразумијева под аутоматски, мјерилима нивоа течности у непокретним резервоарима.

Чланом 3. дефинише се шта се подразумијева под припремом АМН за верификацију.

Чланом 4. дефинише се које услове испуњава привредни субјект који има статус образоване лабораторије у којој верификацију АМН обавља Републички завод за стандардизацију и метрологију (у даљем тексту: образована лабораторија) и да се припрема, преглед и жигосање АМН врши у складу са прописима, стандардима и нормативним документима који се односе на АМН.

Чланом 5. дефинише се да се припрема АМН обавља у лабораторији и на терену уз поштовање свих безбједносних и других услова прописаних посебним прописима за рад.

Чланом 6. прописују се услови за запослене у образованој лабораторији.

Чланом 7. прописују се услови за радни простор образоване лабораторије.

Чланом 8., 9. и 10. прописује се потребна опрема за преглед АМН, а коју мора посједовати образована лабораторија.

Чланом 11. дефинишу се да мјерна опрема коју користи образована лабораторија за преглед АМН мора омогућити испитивање АМН у складу са прописом о метролошким и техничким захтјевима за АМН, документом или сертификатом о одобрењу типа и пратећим стандардима и нормативним докуменатима из области мјерила.

Чланом 12. дефинишу се захтјеви за образовану лабораторију у погледу посједовања рјешења о испуњавању услова за уградњу и одржавање АМН, прописа, упутстава, документације и вођења пратећих записа и евиденције.

Чланом 13. прописује се ступање на снагу овог правилника.

**V** **УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ПРАВИЛНИКА**

У складу са Смјерницама за консултације у изради прописа и других општих аката („Службени гласник Републике Српске“, број 86/22), Републички завод за стандардизацију и метрологију је текст правилника објавио на својој интернет страници, како би био доступан свим заинтересованим органима, организацијама и појединцима. Достављени коментари и примједбе уграђени су у правилник.

**VI ФИНАНСИЈСКА СРЕДСТВА**

За спровођење овог правилника нису потребна додатна финансијска средства из буџета Републике Српске